СТАНОВИЩЕ

от доц. д-р Евгения Троева

(Институт за етнология и фолклористика с Етнографски музей – БАН)

за дисертационния труд на Евлоги Станчев

„Национализъм и динамика на идентичността на волжките татари

(XIX – краят на XX век)“

за присъждане на образователната и научна степен „доктор”

в научна област 2. Хуманитарни науки, професионално направление 2. 2. История и археология, специалност „История на Русия”

Дисертацията на Евлоги Станчев „Национализъм и динамика на идентичността на волжките татари (XIX – краят на XX век)“ се вписва в нарасналия изследователски интерес към евразийската проблематика в последните десетилетия. Трудът е посветен на динамиката на идентичността на волжките татари в периода от XIX до края на XX век, което позволява да се проследи развитието на национализма и идентичностите на изследваната общност в различен политически и обществен контекст (имперски, съветски и постсъветски). Изследването е изградено върху обзор и критичен анализ на проучвания по темата и на литературни източници. С оглед по-многопластов подход при анализа се използват освен историческа методика, така и основни теоретични постановки от сферата на социалната антропология и социологията. Уводната част показва не само добро ориентиране на автора в съвременните теории за национализма, етничността и идентичностите, но и умение за техния критичен прочит. Историографският преглед е оформен в няколко обособени по хронологически и концептуален обхват групи изследвания, представящи основните историографски тенденции в проучването на татарската история и идентичност.

Първа глава на дисертацията е посветна на различни аспекти на предмодерния тип идентичност при волжките татари с акцент върху етническото им обособяване и формирането на отделни татарски групи. Вниманието е насочено към локални общности с определена културна специфика. Докторантът контекстуализира съдържанията на етнонима „татари“ в различните исторически периоди и показва как всяка една от регионалните татарски групи определя своята етническа идентичност като „татарска” въз основа на локално обусловена култура. Подчертава се ролята на икономическата имиграция и урбанизацията за упадъка на локалните етнокултурни особености, за „татаризацията“ на субетнични групи и хомогенизирането на общотатарска национална култура. В тази връзка авторът коментира инструментализирането на различни (традиционни) културни маркери от страна на модерния национален проект. Своеобразен акцент в тази част на изследването е проблемът за границите и съдържанията на волжко-татарската идентичност на основа на сравнение на две отделни татарски общности (кримски и полско-литовски татари). Анализирани са проявления и функции на татарската символика в по-широк руски исторически контекст, както и стереотипите по отношение на татарското в православна среда. По повод разглеждането на етногенезиса на татарите като „място на памет“ според терминологията на Пиер Нора (стр. 70) мисля, че по-близък до авторовата концепция е моделът на Ян Асман за „културната памет“, още повече че самият автор неколкократно по-нататък в текста коментира идеите на Алайда и Ян Асман и прилага определението „културна памет“ към изследваните явления.

Фокусът във втора глава е върху ролята на исляма като консолидиращ и мобилизиращ фактор, както и върху взаимодействието му с модерния национален проект на татарите. Евлоги Станчев извежда извода за динамичния характер на мюсюлманската идентичност на волжките татари и нейните противоречиви взаимоотношения с националните дискурси. В текста е изяснен въпросът защо ислямската традиция не става основа на татарското национално движение в късния имперски период, както и за ролята на съветския период и налагания атеизъм за концептуализирането на ислямската традиция като културно наследство, без сериозни религиозни референции. Авторът откроява като характерни за постсъветския период етнонационалните съдържания на процеса на реислямизация. Анализирани са и тенденции в развитието на суфизма при волжко-татарската група, както и някои проявления на хетеродоксни ислямски течения в региона на Волго-Уралието.

В трета глава Евлоги Станчев коментира различни случаи на татарски национализъм, като изследва квазиисторически наративи и практики за ретроспективна архаизация на собствената етническа група. Откроена е трансформацията на идеологическите интерпретации на булгаристката идея в хода на времето, както и контекстуалните употреби и преработки на образа на Волжка България. Важно е изказаното наблюдение, че „завръщането” на исляма в Република Татарстан в постсъветския период всъщност конотира възприемането на една изпразнена от чисто религиозно съдържание символика с основно идентификационни функции. Представен е дебатът между волжките татари и чувашите за принадлежността на волжко-българското наследство. Разгледан е и образът на Волжка България в българското обществено и академично пространство след 1989 г. Авторът изразява тезата, че съвременната българистка историография в Поволжието и в България, търсеща българския етнически произход на национални общности като татари, чуваши, башкири в Поволжието, до голяма степен е продължение на съветската историографска школа с нейните етногенетични постановки. Докторантът показва как инструментализациите на темата за Волжка България могат да послужат като извор относно съдържанията на подновения дебат за българския етногенезис и идентичност. В края на трета глава на базата на сравнение между кримски и казански татари са анализирани националистични (в т. ч. и сепаратистки) проекти, като са откроени техните сходства и разлики.

В заключението на дисертацията са изложени основните тези на автора за множествеността на татарските идентичности. Изследването демонстрира, че предмодерният период има роля при образуване на волжко-татарска нация както по отношение на етническия произход, така и като извор на образи, символи и стереотипи, които се „национализират” в татарския национален наратив.

Макар в дисертационния текст на редица места да е заявено използване на „антропологични подходи“, по-точно е да се каже, че при анализа са възприети основни теоретични постановки за етничността и идентичностите, широко прилагани в социалната антропология и етнологията, без обаче да са провеждани специфичните за антропологията теренни изследвания. Подлежи на дебат и изразеното от автора становище за съществуването на „неутрална“ (с. 348, 373) и „безпристрастна“ (с. 419) академична наука с оглед на това, че хуманитарните и социалните науки са тясно обвързани идейно с контекста си на развитие, както и с характерни за различните периоди научни парадигми и подходи. Самият текст на дисертацията предлага многобройни примери за това.

Изследването на Евлоги Станчев в концептуален и съдържателен план надхвърля изискванията към дисертационен труд за придобиване на образователната и научна степен „доктор“. Монографията демонстрира детайлно запознаване с обемна библиография по проблема, умения за задълбочен анализ и критично мислене. Авторът предлага възможен обяснителен модел на изследвания проблем, без да претендира за еднозначна интерпретация на историческия процес. Един от основните приноси на дисертацията е прилагането на съвременни теоретични подходи към волжко-татарската проблематика. Разкрит е дискусионният характер на представата за (пан)татарско етническо родство. Предложен е анализ на основните хипотези в историографията относно произхода на съвременните татари, като са откроени и слабостите на всяка от теориите. Важно е авторовото наблюдение, че в условията на модерната епоха протичат не само хомогенизиращи татарската идентичност процеси, но и такива, допринасящи за конституирането на различни татарски идентичности. В дисертацията се изразява тезата за многопластовост на етногенетичния процес при различните татарски общности в евразийското пространство и за множественост и хетерогенност на татарските идентичности. Засегнати са основополагащи за проблематиката теми като взаимоотношенията политически център – периферия; йерархия и динамика на идентичностите; роля на историческите контексти; (пост)модерност и религиозна идентичност; взаимодействия между наука и паранаука; памет и забрава; културна памет и културно наследство. Дисертационното изследване като цяло има приносен характер и препоръчвам неговото публикуване. Авторефератът отразява коректно съдържанието на дисертацията.

Изложеното ми дава основание убедено да подкрепя присъждането на образователната и научна степен „доктор” на Евлоги Станчев за дисертационния труд „Национализъм и динамика на идентичността на волжките татари (XIX – краят на XX век)“, научна област 2. Хуманитарни науки, професионално направление 2. 2. История и археология.

София

19.04.2019 г. доц. д-р Евгения Троева